laion/Wikipedia-Exotic huggingface dataset:
גרג אוסטרטאג

גרגורי דונובן "גרג" אוסטרטאג (באנגלית: Gregory Donovan "Greg" Ostertag; נולד ב-6 במרץ 1973) הוא כדורסלן עבר אמריקאי, אשר שיחק בליגת ה-NBA בין השנים 1995–2006. ב-10 מתוך 11 עונותיו ב-NBA שיחק עבור יוטה ג'אז, וממוצעים הכוללים לאורך הקריירה הם 4.6 נקודות, 5.5 ריבאונדים ו-1.7 חסימות למשחק. אוסטרטאג נולד בדאלאס שבטקסס. בין השנים 1991–1995 למד באוניברסיטת קנזס, ושיחק בקבוצת הכדורסל שלה תחת המאמן חבר היכל התהילה של הכדורסל רוי ויליאמס. בעונת 1992/1993 העפיל עם הקבוצה לפיינל פור טורניר אליפות המכללות, אך היא הפסידה במשחק חצי הגמר מול האלופה שבדרך, אוניברסיטת קרוליינה הצפונית. בשתי עונותיו האחרונות בליגת המכללות הפך לשחקן חמישייה קבוע בקנזס, והעמיד ממוצעים של 10.0 נקודות, 8.2 ריבאונדים ו-2.8 חסימות למשחק. לאורך קריירת המכללות השיג 258 חסימות בסך הכול, אשר בעת סיום לימודיו הציבו אותו במקום הראשון בתולדות מחוז ה-"Big Eight". בדראפט ה-NBA‏ 1995 נבחר אוסטרטאג בבחירה ה-28, על ידי יוטה ג'אז. בעונתו השנייה ביוטה זכה למקום קבוע בחמישייה הפותחת של הקבוצה, לצדם של ג'ון סטוקטון, ג'ף הורנסק, בראיון ראסל וקארל מלון, ורשם ממוצעים של 7.3 נקודות, 7.3 ריבאונדים ו-2.0 חסימות למשחק. באותה עונה סייע לג'אז להעפיל לגמר ה-NBA, לראשונה בתולדות המועדון, לאחר שגברו על לוס אנג'לס קליפרס, לוס אנג'לס לייקרס ויוסטון רוקטס בשלושת הסיבובים הראשונים של הפלייאוף. בסדרת הגמר הפסידה יוטה מול שיקגו בולס, בתוצאה 2–4. בעונה העוקבת, 1997/1998, שחזרה הקבוצה את הישג ההעפלה לשלב הגמר, בו הפסידה בשנית מול הבולס, בתוצאה זהה. בקיץ 1998 חתם אוסטרטאג על הארכת חוזה ביוטה ל-6 עונות נוספות, עבור כ-39 מיליון דולר. לאורך תקופת חוזהו הציג יכולת מאכזבת, בין היתר בשל כושרו הגופני הירוד, והעמיד ממוצעים כוללים של 5.0 נקודות, 6.0 ריבאונדים ו-1.9 חסימות למשחק כשחקן ספסל. בחמש מתוך 6 העונות העפילו הג'אז לפלייאוף, אולם באף אחת מהן לא צלחה את שלב חצי גמר המערב. ביולי 2004, לאחר 9 עונות ביוטה, חתם אוסטרטאג על חוזה בסקרמנטו קינגס. בעונתו היחידה בקבוצה שימש כשחקן ספסל זניח, וקלע 1.6 נקודות משחק בלבד. באוגוסט 2005 הועבר יחד עם בובי ג'קסון בטרייד לממפיס גריזליס, ומיד לאחר מכן נשלח בחזרה ליוטה ג'אז במסגרת טרייד בין חמש קבוצות. בעונתו האחרונה ב-NBA,‏ 2005/2006, קלע 2.4 נקודות למשחק עבור הג'אז. בדצמבר 2011 חזר לשחק כדורסל לאחר היעדרות של 5 שנים, וחתם על חוזה בקבוצת טקסס לג'נדס מליגת הפיתוח של ה-NBA. בעשרת משחקיו בליגת הפיתוח רשם ממוצעים של 4.3 נקודות ו-5.0 ריבאונדים למשחק, בטרם פרש ממשחק באופן סופי. ביוני 2002, בעודו שחקן יוטה ג'אז, אוסטרטאג תרם כליה לאחותו הצעירה אשר חלתה בסוכרת מסוג 1. לאחר ההתאוששות מהניתוח חזר אוסטרטאג לשחק כרגיל, והחמיץ משחק אחד בלבד בעונת 2002/2003 העוקבת. מדיה וקבצים בנושא גרג אוסטרטאג בוויקישיתוף פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות הקריירה של אוסטרטאג ב-NBA, באתר basketball-reference.com סטטיסטיקות המכללות של אוסטרטאג, באתר sports-reference.com רשימת הנבחרים בדראפט 1995, באתר basketball-reference.com אוסטרטאג מבטיח להיכנס לכושר, באתר deseret.com,‏ 7 באוקטובר 1997 שלושים היסטוריות" יוטה ג'אז, באתר realgm.com,‏ 17 בספטמבר 2019 שלושה עשר שחקנים מעורבים בטרייד הגדול בתולדות ה-NBA, באתר foxnews.com,‏ 3 באוגוסט 2005 אוסטרטאג מצטרף לטקסס לג'נדס, באתר ESPN,‏ 29 בדצמבר 2011 הסטטיסטיקות של אוסטרטאג בליגת הפיתוח של ה-NBA, באתר basketball-reference.com אוסטרטאג תרם כליה לאחותו, באתר ESPN,‏ 27 ביוני 2002
פסטיבל הצחוק של גארפילד

פסטיבל הצחוק של גארפילד (באנגלית: Garfield's Fun Fest) הוא סרט הנפשה ממוחשבת משנת 2008, בכיכובה של הדמות גארפילד מקומיקס בעל אותו שם. הסרט הופק על ידי ג'ים דייוויס. הוא נכתב על ידי יוצרו של גארפילד, ג'ים דייוויס. זהו סרט המשך לגארפילד הופך לאמיתי וסרט האנימציה המלא השני של גארפילד. גארפילד וחבריו נרשמים לתחרות כישרונות, פסטיבל הצחוק, אולם הקהל לא התלהב מכשרונותיו כאשר חתול אחר בשם ראמון (עם שרירים ומבטא) הגיע להתחרות בו. גארפילד ואודי יצאו להרפתקה ביער ועלו על הר גבוה על מנת למצוא את "מי הצחוק" האגדיים, אשר אמורים להפוך אותם למצחיקים יותר. הם לקחו כמה מהמים ועפו בחזרה לאולפן באמצעות גלשן אוויר, ומצאו את ראמון רוקד עם חברתו ארלין. כאשר גארפילד עמד להיכנע, פרדי הצפרדע אמר לו לחפש את הכשרון המצחיק שנמצא בו, אז גארפילד הביס את ראמון וניצח בפסטיבל הצחוק. ראמון נחשף בתור רובוט אשר נשלט בידי נרמל, אשר חיפש דרך לזכות בפרס של התחרות. פרנק ולקר - גארפילד / ג'ף / לאונרד / גמד שליח טים קונווי - פרדי הצפרדע / אמא דובה / רוג'ר / שומר / קריין גרג ברגר - אודי / שאקי ג'ניפר דארלינג - בוניטה סטגמן / בטי / בוני הדובה גרג איגלס - אלי ג'ייסון מארסדן - נרמל / ראמון ניל רוס - וולטר "וולי" סטגמן / צ'ארלס סטיבן סטנטון - רנדי הארנב / סטאניסלאבסקי פרד טאטאסקור - בילי הדוב / ג'וניור הדוב אודרי ואסילוסקי - ארלין / אמא דוב / זלדה וולי וינגרט - ג'ון ארבוקל "פסטיבל הצחוק של גארפילד", במסד הנתונים הקולנועיים IMDb (באנגלית) "פסטיבל הצחוק של גארפילד", באתר נטפליקס "פסטיבל הצחוק של גארפילד", באתר AllMovie (באנגלית) "פסטיבל הצחוק של גארפילד", במסד הנתונים הקולנועיים KinoPoisk (ברוסית)
כריסטיאנה ניסליין-פולהרד

כריסטיאנה ניסליין-פולהרד (בגרמנית: Christiane Nüsslein-Volhard;‏ נולדה ב-20 באוקטובר 1942 במגדבורג, סקסוניה-אנהלט) היא ביולוגית גרמנייה, זוכת פרס נובל לפיזיולוגיה לשנת 1995. כריסטיאנה פולהרד נולדה בשנת 1942 בהיירוטסנגרה (Heyrothsberge), על יד מגדבורג, כשנייה מבין חמשת ילדי הוריה. אביה, רולף פולהרד, היה אדריכל. אמה, בריגיטה לבית האס, הייתה גננת. נחשפה מילדותה המוקדמת לאמנות והפכה לדבריה להיות "מאומנת להסתכל על דברים ולזהותם". בילדותה בילתה תקופה אחרי מלחמת העולם השנייה אצל סבה מצד אביה, פרנץ פולהרד, פרופסור למחלות פנימיות בדימוס, מומחה ידוע במחלות לב וכליות, שעבר לגור על יד פרנקפורט על נהר מיין, ואירח בני משפחה רבים בהימלטותם ממזרח גרמניה שנכבשה על ידי הסובייטים. התעניינה מילדותה בצמחים ובבעלי חיים וכבר בגיל 12 ידעה שתהיה ביולוגית. בסיום הבגרות הציגה בהשפעת כתביהם של קונרד לורנץ ושל חוקרים אחרים של התנהגות בעלי החיים, עבודה על שפתן של החיות. אחרי בחינות הבגרות בתיכון שילר בפרנקפורט, התחילה בשנת 1962 ללמוד ביולוגיה באוניברסיטת "יוהאן וולפגנג פון גתה" של פרנקפורט. ב-1964 עברה ללימודי ביוכימיה באוניברסיטת טיבינגן. כיום היא מנהלת את מחלקת הגנטיקה במכון מקס פלאנק לביולוגיה התפתחותית בעיר. את פרס נובל, שאותו חלקה עם שני ביולוגים אמריקניים (אריק וישאוס ואדוארד לואיס), קיבלה עבור מחקריה בביולוגיה התפתחותית בתסיסנית המחקר (Drosophila melanogaster, אחד מאורגניזמי המודל העיקריים בגנטיקה), ועבור גילוי קבוצה של גנים בעלי חשיבות עליונה בקביעת המיקום של האיברים השונים ביצורים חיים: גני הומאובוקס (Homeobox). מאוחר יותר התגלה כי לגנים אלו יש גנים מקבילים במרבית בעלי חיים; מכאן שהמחקר הוא בעל פוטנציאל רב להבנת תהליכי התפתחות ואבולוציה. ניסליין-פולהרד הייתה מהראשונים שיזמו ניסויים ביולוגיים רחבי היקף ועתירי משאבים ותקציב, כשלפני כן היו מרבית הניסויים צנועים ובקנה מידה קטן. ניסליין-פולהרד יצרה מאגר מידע עצום העוסק במוטציות בזבוב הפירות, אותן יצרה במעבדתה באופן כמעט תעשייתי; המספר הרב של המוטציות תרם ליצירת נקודת מבט רחבה בכל הנוגע לגנטיקה של הביולוגיה ההתפתחותית. בשנים 1967–1977 הייתה נשואה לפיזיקאי וולקר ניסליין. לא נולדו להם ילדים. הם התגרשו בשנת 1977. היא מתגוררת ברובע בבנהאוזן בעיר טיבינגן. בשנת 2004 הקימה את קרן כריסטיאנה ניסליין-פולהרד, המעניקה סיוע למדעניות צעירות כדי להתפנות למחקר. מדיה וקבצים בנושא כריסטיאנה ניסליין-פולהרד בוויקישיתוף כריסטיאנה ניסליין-פולהרד, באתר פרס נובל (באנגלית) כריסטיאנה ניסליין-פולהרד, באתר dblp דף הבית של ניסליין-פולהרד (באנגלית) כריסטיאנה ניסליין-פולהרד, באתר אנציקלופדיה בריטניקה (באנגלית)
סכר משענות

סֶכֶר מַשְׁעֵנוֹת הוא סכר מוצק המונע מעבר מים בצד העליון של הזרימה, הנשען על סדרה של משענות או תומכות בצד התחתון של הזרימה. קיר הסכר עשוי להיות ישר או מעוקם. רוב סכרי המשענות עשויות מבטון מזוין. סכר משענות הוא זול יותר מסכר כבידה, אך מסוכן יותר, בהיותו תלוי בעמידותם של המשענות עליו הוא נשען. מדיה וקבצים בנושא סכר משענות בוויקישיתוף ערך זה הוא קצרמר בנושא גאוגרפיה. אתם מוזמנים לתרום לוויקיפדיה ולהרחיב אותו.
סכר רוזייריס

סכר רוזייריס (בערבית: سد الروصيرص) הוא סכר על הנילוס הכחול, במחוז אל-ג'זירה בסודאן, ליד הגבול בין אתיופיה וסודאן. סכר רוזייריס מורכב מסכר משענות ברוחב של כקילומטר וגובה מקסימלי של 68 מטרים, שמשני צידיו סכרי עפר. סכר העפר הימני הוא באורך של כ-4 קילומטר וסכר העפר המערבי הוא באורך של כ-8.5 קילומטר. המאגר שנוצר על ידי הסכר הוא בשטח של כ-290 קמ"ר. בסוף 1958 הוחל בעבודות ראשונות להקמת סכר רוזייריס על הנילוס הכחול בגבול שבין אתיופיה וסודאן. בשנת 1961 קיבלה סודאן מלווה מהבנק העולמי לצורך הקמת הסכר. הסכר נועד לאגור 7.6 מיליארד ממ"ק לצורך השקיית 12 מיליון דונם. הסכר הושלם בשנת 1966. בשנת 1971 הוסף לסכר תחנה הידרואלקטרית שמייצרת 280 מגהוואט. בשנת 2013 הושלם פרויקט להרחבת הסכר שהביא את רוחבו לכ-25 קילומטר. מדיה וקבצים בנושא סכר רוזייריס בוויקישיתוף סכר רוזייריס, הארץ, 19 בנובמבר 1958 מלווה גדול לסודן לסכר הנילוס הכחול, למרחב, 15 ביוני 1961 משה אפרת, הישגים כלכליים אינם מחפים על סכסוכים פנימיים, למרחב, 15 באפריל 1966
ג'ירו דל'אמיליה

ג'ירו דל'אמיליה (באיטלקית: Giro dell'Emilia) הוא מרוץ אופניים חד-יומי שמתקיים באיטליה מאז 1909, במחוז אמיליה-רומאניה. המרוץ הוא בדרג Pro.1 ב-UCI ProSeries. המרוץ נוסד בשנת 1909, אז ניצח בו אברארדו פאווסי האיטלקי. המנצח הראשון שלא היה איטלקי שניצח במרוץ הגיע 63 שנים מאוחר יותר, כשאדי מרקס ניצח במרוץ ב-1972. החל מ-2005 המרוץ הוא בסבב 1.HC, מ-2020 - עם החלפת סבב ה-HC בסבב ה-UCI ProSeries, המרוץ הוא חלק מהסבב הזה. סיום המרוץ הוא בגבעה שעליה ניצב היכל המדונה של סן לוקה הצופה מדרום על בולוניה. הרוכבים רוכבים במעלה שלאורכו פורטיקו ארוך הנמשך כ-3.8 קילומטרים. המרוץ מאופיין בכך שהוא מתאים למטפסים ולפנצ'רים, הוא מתקיים כמה ימים לפני הג'ירו די לומברדיה וחלק משבוע המרוצים באיטליה בסוף העונה שמוביל אל הג'ירו די לומברדיה. החל מ-2014 מתקיים מרוץ נשים - ג'ירו דל'אמיליה לנשים. המחזיקה בשיא הניצחונות היא אליסה לונגו-בורגיני שניצחה ארבע פעמים, בשנים 2015, 2016, 2022 ו-2024. מדיה וקבצים בנושא ג'ירו דל'אמיליה בוויקישיתוף אתר האינטרנט הרשמי של ג'ירו דל'אמיליה (באיטלקית)
מדף הקרח בראנט

מדף הקרח בראנט (באנגלית: Brunt Ice Shelf) הוא מדף קרח שגובל בחוף האנטארקטי של קואוטס בין קרחון דוסון בלמבטון ולשון הקרח סטנקומב-וילס. שמו של המדף ניתן על ידי הוועדה המייעצת לשמות אנטארקטיים של בריטניה על שמו של המטאורולוג הבריטי, דייוויד בראנט, עובד החברה המלכותית, 1948-57, שהיה היזם והאחראי של המשלחת של החברה המלכותית למדף הקרח הזה ב-1955. בפברואר 2021 התנתק ממדף הקרח קרחון ששטחו כ-1,270 קמ"ר. מדיה וקבצים בנושא מדף הקרח בראנט בוויקישיתוף ערך זה הוא קצרמר בנושא גאוגרפיה של אנטארקטיקה. אתם מוזמנים לתרום לוויקיפדיה ולהרחיב אותו.
סרלה לה קנדה

סָרְלָה לָה קָנֵדָה ובקיצור סרלה (בצרפתית: Sarlat-la-Canéda; באוקסיטנית: Sarlat e La Canedat) היא עיירה וקומונה במחוז דורדון, שבחבל אקיטן החדשה, שבדרום-מערב צרפת. במרחק 50 ק"מ דרומית מזרחית מפריגור בירת המחוז, 140 ק"מ מזרחית לבורדו ו-140 ק"מ צפונית מערבית לטולוז. העיירה, השוכנת בעמק מוקף גבעות מיוערות, משמרת את האופי של עיירת שוק קטנה בצורתה הימי-ביניימית: הרחובות הצרים והבניינים בסגנונות הגותיקה והרנסאנס. סרלה התפתחה כעיר מסחר סביב המנזר הבנדיקטיני שהוקם במקום, לפי המשוער בין השנים 820 עד 840, על ידי הנסיך פיפין מאקיטן (אנ'). ב-1317 נקבעה סרלה כמושב של בישוף על ידי האפיפיור יוחנן העשרים ושניים. כתוצאה מכך שודרגה כנסיית המנזר לקתדרלה. על פי אמנת מנזר סרלט משנת 884 המנזר שופץ על ידי קרל השמן, קיסר האימפריה הרומית הקדושה, והועמד תחת חסותו. בשנת 1153 הורה האפיפיור אאוגניוס השלישי על העמדת המנזר תחת חסותו הישירה של הכס הקדוש. האפיפיור אלכסנדר השלישי חידש הנחיה זו. ב-1170 עמד המנזר תחת חסותו הישירה של האפיפיור אאוגניוס השלישי. העיר פרחה במאות ה-13 ותחילת ה-14, אולם מלחמת מאה השנים בין אנגליה לצרפת, שהחלה ב-1337 פגעה אנושות בכלכלת העיר. בשנת 1360 אף עברה לשליטת האנגלים. ב-1404 חזרה לידיים צרפתיות. ב-1450 החלה תקופת פריחה מחודשת וב-50 השנים הבאות נבנו רבים מהמבנים הקיימים עד היום, הבנויים בסגנון הרנסאנס המוקדם. סרלה איבדה מחשיבותה הפוליטית החל מהמאה ה-17. כתוצאה מכך נחלשה כלכלית והמבנים המפוארים הלכו והתדרדרו עם הזמן. בשנים 1964 עד 1974 הרובע העתיק שוקם במסגרת הפרויקט לשיקום מונומנטים היסטוריים של ממשלת צרפת בהובלת שר התרבות אנדרה מאלרו. מאז סרלה הפכה למוקד תיירות והחלה תקופת פריחה מחודשת. מרכז הרובע העתיק הוא מדרחוב שרוב בנייניו, ששומרו להפליא, בנויים אבן גזית בגוון זהוב וגגותיהם עשויים מלוחות אבן גיר. קתדרלת סאסארדו הקדוש (Cathédrale Saint-Sacerdos de Sarlat) (אנ'). כנסייה ראשונה הוקמה במקום כחלק מהמנזר העתיק של סרלה. מגדל הפעמונים הוא שריד מהכנסייה ההיא. הכנסייה נהרסה ב-1504 על מנת לבנות במקומה קתדרלה, אולם הבנייה הסתיימה רק ב-1680. בכנסייה נשמרו רליקוויות של סאסרדו הקדוש ושל אמו מודן הקדושה (Saint Modane), אולם הם הושמדו ב-1574 במהלך המלחמה בין הקתולים להוגנוטים. ארמון הבישוף שנבנה ב-1553. הקומה הראשונה היא בסגנון גותי. הקומה השנייה והלוג'יה בקומה השלישית הן רנסאנסיות. בית בואסי (Maison de La Boétie) הבניין בו נולד, בשנת 1530, הסופר והפילוסוף אטיין דה לה בואסי. מגדלור בית הקברות (Lanterne des Morts)(צר') דמוי הפגז. נבנה במאה ה-12. שוק האוכל המקורה שעוצב ב-2001 על ידי האדריכל ז'אן נובל במבנה ששימש בעבר ככנסיית סנט מרי (Sainte-Marie). מגדל הפעמונים צויד במעלית שקופה ומשמש כמגדל תצפית ממנו נשקפים נופי העיירה. הענף הכלכלי העיקרי הוא התיירות: בסרלה מבקרים כמיליון תיירים מדי שנה. מתחנת סרלה יוצאות רכבות לברז'רק, פריגו ובורדו. נמלי התעופה הקרובים נמצאים בטולוז (145 ק"מ) ובבורדו (170 ק"מ). שדה התעופה של ברז'רק (אנ') (74 ק"מ). כיכר ברובע העתיק חזית קתדרלת סאסארדו הקדוש האפסיס של קתדרלת סאסארדו הקדוש בית בואסי מגדלור בית הקברות השוק המקורה לשעבר כנסיית סנט מרי מדיה וקבצים בנושא סרלה לה קנדה בוויקישיתוף אתר האינטרנט הרשמי של סרלה לה קנדה (בצרפתית) סרלה לה קנדה, ברשת החברתית LinkedIn אתר התיירות של סרלה (בצרפתית) שהמקור שלה אבד
טרורו (אוסטרליה)

טרורו (באנגלית: Truro) היא עיירה באוסטרליה הדרומית שבאוסטרליה, הממוקמת 80 קילומטרים דרומית לאדלייד. במפקד האוכלוסין ב-2016 נספרו בטרורו 548 תושבים. טרורו נמצאת תחת השלטון המקומי של מועצת מיד מוריי. העיירה הוקמה בסמוך לנחל טרורו ב-1848 על ידי ג'ון האוורד אנגאס, אחרי שאביו ג'ורג' פייף אנגאס רכש את האדמה ב-1842. העיירה נקראת על שמה של העיר טרורו שנמצאת במחוז קורנוול שבממלכה המאוחדת. לא ברור אם השם ניתן לה על ידי אנגאס או על ידי המתיישבים הראשונים בעיירה, אם כי ידוע כי במכרה וויל ברטון הסמוך היו רבים מהמתיישבים מקורנוול, כך שניתן להעריך שהשם ניתן בהשפעתם. בעבר הייתה בסמוך לעיירה גם העיירה ברטון, אך עד מהרה הסתפחה לטרורו. בין השנים 1876 עד 1991 הייתה לעיירה מועצה עצמאית, אך כיום היא חלק ממועצת מיד מוריי. ענף התעשייה הראשון שייסדו המתיישבים האירופאים בטרורו היה פסטורליזם בראשית שנות ה-40 של המאה ה-19, וכלל בעיקר מרעה של עדרי צאן. בשנת 1846 התגלתה נחושת במכרה ברטון שנמצא 2 ק"מ מזרחית לטרורו. מכרות הנחושת הם שהביאו לחקר האזור והקמת העיירה. מכרה הוקם בשנת 1849, ועד אוגוסט 1850 הוקמה בעיירה החדשה כנסייה. מפתיחת קו הרכבת טרורו ב-1917 ועד סגירתו בשנות ה-70 היה בעיירה מסוף שנסגר לצמיתות במהלך שנות ה-80. במהלך שנות ה-70 הושמצה העיירה באופן בלתי מוסבר בשל שרידי אדם שנמצאו מפוזרים בשיחים שבמישורי מוריי. שרידים אלו פורסמו כמקרי רצח בטרורו, אחד המקרים הבולטים ביותר של רציחות סדרתיות באוסטרליה. במציאות, שרידים אלו נמצאו עשרות קילומטרים מהעיירה, אך על אף שלא היו קשורים לעיירה ישירות, התקשורת מצאה אותה כתווית נוחה בשל העובדה שהיא הייתה העיירה המוכרת הקרובה ביותר. מדיה וקבצים בנושא טרורו בוויקישיתוף טרורו, אוסטרליה הדרומית, אוסטרליה TOWNSHIP OF BARTON., Trove, 24 באוגוסט 1850 THE TRURO RAILWAY., Trove, 26 בספטמבר 1917
הזדווגות

הזדווגות (Mating) היא מונח בביולוגיה המתאר זיווג של אורגניזמים ממין הפוך או הרמפרודיטי בעיקר למטרות רבייה מינית. בלשון מדוברת היא מתייחס למגע בין איברי מין של בעלי חיים. מונח זה כולל גם את בני האדם, אך מקובל בשימוש בעיקר אצל בעלי חיים אחרים, ואצל האדם מקובל השימוש במינוח "יחסי מין". רבייה מינית, הכוללת הזדווגות נפוצה ביצורים חיים אאוקריוטים רב-תאיים, כגון בעלי חיים, פטריות וצמחים, ומתרחשת גם בחלק מהאאוקריוטים החד-תאיים כלומר בפרוטיסטים. ההזדווגות היא הדרך העיקרית ועד לדורות האחרונים הדרך הבלעדית, ליצירת הפריה. עם התפתחות המחקר והטכנולוגיה, החלה להתאפשר גם הפריה מלאכותית המשמשת בני אדם וכן ביחס לבעלי חיים המגודלים בשבי כגון בעלי חיים בחקלאות או בגני חיות. קיום הזדווגות שלא למטרת רבייה אלא למטרות עונג בלבד שכיח בקרב בעלי חיים אחרים פחות לעומת האדם, אבל מצוי אצל כמה בעלי חיים בהם חלק מהקופים (שימפנזים ובונובו), הדורבנים והדולפינים. אצל רוב בעלי החיים קיים חלון הזדמנויות צר מאוד, פעם או פעמיים בשנה, שבו הנקבה מתייחמת ומסוגלת להזדווג. בנוסף להזדווגות בין זכר ונקבה קיים בטבע גם יחסי מין הומוסקסואליים הן בקרב בני האדם והן בקרב מינים אחרים של בעלי חיים. נימפית המדבר זבוב הבית אריות שפיריות חיפושיות חלזונות רומיים רבייה מינית מיניות איבר מין ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
Think Like a Man Too

Think Like a Man Too (בעברית: לחשוב כמו גבר) הוא אלבום הפסקול הראשון של הזמרת מרי ג'יי בלייג', אשר שימש כפסקול עבור הסרט בעל אותו השם. האלבום יצא לאור ב-17 ביוני 2014 על ידי אפיק רקורדס. האלבום כולל גם את השתתפותם של פארל ויליאמס ודה-דרים ואת הפקתם של רודני ג'רקינס, דה-דרים, טריקי סטיוארט ועוד. האלבום הגיע בשיאו למקום ה-30 בבילבורד 200 ומכר כ-8,600 עותקים בשבוע הראשון ליציאתו. במצעד אלבומי ה-R&B וההיפ-הופ האמריקאי האלבום הגיע למקום ה-6 ובכך הפך לאלבום ה-16 שלה שמגיע לעשירייה הפותחת במצעד ובכך הפכה לאמנית השנייה עם הכי הרבה כניסות לעשירייה הפותחת במצעד זה. השיר "Suitcase" יצא לאור כסינגל היחיד מהאלבום ב-3 ביוני 2014 ושבוע לאחר מכן הוא נשלח גם לתחנות הרדיו שמנגנות מוזיקה אורבאנית בארצות הברית. השיר נכתב על ידי מארק ג'יי פיסט, קריסטל ניקול ואנדריאן סוטומיור והופק על ידי מארק ג'יי פיסט. השיר "Moment of Love" יצא כסינגל שיווקי מהאלבום באותו היום. השיר הוא חידוש לשיר "A Night to Remember" של להקת Shalamar. מידע על האלבום Think Like a Man Too באתר MusicBrainz האלבום Think Like a Man Too באתר Discogs ארדן אלטיאון, דרהיל קמפר, רונלד קולסון, ג'רי דופלסיס, מארק ג'יי פיסט, פופ ואואק, רודני ג'רקינס, סטיב מוסטין, טריקי סטיוארט, דה-דרים
The London Sessions (אלבום של מרי ג'יי בלייג')

The London Sessions הוא אלבומה ה-12 של הזמרת מרי ג'יי בלייג', אשר יצא ב-24 בנובמבר 2014 על ידי קפיטול רקורדס ו-Matriarch רקורדס. כחודש לפניי יציאתו האלבום הודלף לאינטרנט. מגזין בילבורד כינה את האלבום כ"מעולה" וכהאלבום הטוב ביותר שלה מאז אלבומה The Breakthrough משנת 2005. ב-23 בספטמבר הופיעה בלייג' עם השירים "Right Now" ו-"Therapy" בתוכנית "Later... with Jools Holland". יומיים לאחר מכן היא הופיעה בפסטיבל מטעם iTunes עם 3 שירים מהאלבום. כחודש לאחר מכן קטע מהשיר "Therapy" הושמע בתוכנית האנטומיה של גריי כחודשיים לאחר מכן הופיעה בלייג' בטקס פרסי המוזיקה האמריקאית עם השיר "Therapy" ומספר פרקים לאחר מכן גם השירים "Not Loving You" ו-"Long Hard Look" נכללו בסדרה. בנוסף לביצועים החיים בטלוויזיה בליגי' הוציאה גם סרט דוקו אודות הקלטות האלבום בו הזמינה מבקרים ואנשי תקשורת לצפות בו בהקרנה פרטית באוקטובר. ב-6 בנובמבר הוזמנה בלייג' להופיע בבית הלבן למען חיילים, שם הופיעה עם השיר "When You're Gone". בלייג' המשיכה עם סדרת ההופעות החיות וכשבוע לאחר מכן הופיעה בתוכנית "Ellen DeGeneres Show" עם Right Now. בחודש שלאחר מכן הופיעה בתוכנית "The Tonight Show starring Jimmy Fallow" עם "Therapy" ויום למחרת חגגה את שחרור האלבום באירוע של iHeart Radio, שם הופיעה עם מספר שירים מהאלבום. בנוסף באותו חודש הופיעה באירוע חג מולד של הגראמי עם "When You're Gone". מידע על האלבום The London Sessions באתר MusicBrainz מידע על האלבום The London Sessions באתר AllMusic האלבום The London Sessions באתר Discogs האלבום The London Sessions באתר ספוטיפיי האלבום The London Sessions באתר דיזר האלבום The London Sessions באתר אפל מיוזיק האלבום The London Sessions באתר טיידל האלבום The London Sessions באתר יוטיוב רודני ג'רקינס, ג'ימי נייפס, סטפן פיטצמאוריק, אג וואייט, סאם רומנס, דיסקלושור, קרייז אנד הואקס, נוקס בראון, אם ג'יי קול, נאטי בוי
לוז'ניקי (זירת הספורט הקטנה)

זירת הספורט הקטנה במתחם האולימפי לוז'ניקי (ברוסית: Малая спортивная арена Олимпийского комплекса «Лужники») או בקיצור זירת הספורט הקטנה בלוז'ניקי, השוכן בעיר מוסקבה, הוא אצטדיון ספורט מקורה ברוסיה, הממוקם במתחם האולימפי לוז'ניקי (הכולל גם את זירת הספורט הגדולה). שימש כאצטדיון מרכזי במסגרת גביע האגדות ואירח את משחקי הכדורעף באולימפיאדת מוסקבה (1980) ואירח גם את אוניברסיאדת 1973, את משחקי הרצון הטוב של שנת 1986 ואת הספרטקיאדה העממית של ברית המועצות. בשנים 2000—2015 שימש כהיכל הבית של מועדון ההוקי קרח דינמו מוסקבה עד לחניכת VTB ארנה. מדיה וקבצים בנושא לוז'ניקי בוויקישיתוף
לוק קליאן מארג 7

לוק קליאן מארג 7 (בהינדי: ७, लोक कल्याण मार्ग) הוא מעונו הרשמי ומקום העבודה של ראש ממשלת הודו. הקומפלקס ממוקם ברחוב לוק קליאן מארג בניו דלהי בירת הודו ושמו הרשמי הוא פנחוואטי (בהינדי: पंचवटी) (Panchavati). הוא מתפרס על פני 48 דונם וכולל חמישה בונגלו. משרד ראש הממשלה ממוקם לא במתחם זה כי אם בבניין הסקרטריאט על גבעת ראיסינה השכנה. קודם לבניית המתחם, ראשי ממשלת הודו התגורר בביתם או בבית שהוקצה להם באמצעות הפרלמנט ההודי, שהוקצה להם עקב היותם חברי פרלמנט. ג'ווהרלל נהרו התגורר בטין מורטי בהאבאן (Teen Murti Bhavan), שבעבר היה מקום מגוריו של המפקד הראשי של צבא בריטניה בהודו הבריטית. זה נקרא בעבר בית הפלאגסטאף. לאחר מותו של נהרו בשנת 1964, הוסב המבנה למוזיאון והספרייה לזיכרון של נהרו בשנת 1984. ראש ממשלת הודו הבא, לאל בהדור שסטרי, בחר בעשרה ג'אנפטים כמקום מגוריו הרשמי, שם התגורר במהלך כהונתו, בין 1964–1966. לאחר מכן הוא הוקצה למפלגת הקונגרס (I), אם כי חלק ממנו הפך למוזיאון לזכרו (Lal Bhadur Shastri Memorial and Museum). לאחר ההתנקשות בחייה של אינדירה גנדי בגן שלה בעת שצעדה לראיון ב-31 באוקטובר 1984, מעון זה הוסב לאנדרטה והמוזיאון של אינדירה גנדי. נשיא בית המשפט העליון של הודו, סודהי רנג'אן דאס, התגורר בעבר בכתובת זו לפני אינדירה גנדי. רג'יב גנדי, בנה וממשיך דרכה כראש ממשלה, יחד עם משפחתו, הפך לדייר הראשון של המעון בלוק קריאן מארג בשנת 1984. כאשר ו. פ. סינג מונה לראש ממשלת הודו בדצמבר 1989, הוחלט כי התחם בלוק קליאן מארג ישמש כמקום מגוריו הקבוע של ראש ממשלת הודו כדי להבטיח כי כל ראשי הממשלה יתגוררו באותו בית עם כניסתו לתפקיד. הודעה ממשלתית ב־30 במאי 1990, הגדירה את המתחם הזה רשמית כמעונו הרשמי של ראש ממשלת הודו. מדיה וקבצים בנושא לוק קליאן מארג 7 בוויקישיתוף ערך זה הוא קצרמר בנושא הודו. אתם מוזמנים לתרום לוויקיפדיה ולהרחיב אותו.
המתחם האולימפי לוז'ניקי

המתחם האולימפי לוז'ניקי (ברוסית: Олимпийский комплекс «Лужники») הוא מתחם הספורט הגדול ביותר ברוסיה ובאירופה. מתחם הספורט, הוקם במוסקבה בשנים 1955–1956, ושימש ככפר אולימפי עבור אולימפיאדת מוסקבה (1980). המתחם ממוקם בברובע חמובניקי. בשטח המתחם שהוא למעלה מ-180 דונם, ישנם מתקנים שונים המיועדים לתחרויות ספורט, קונצרטים, ואירועים אחרים. אצטדיון לוז'ניקי זירת הספורט הקטנה לוז'ניקי היכל הספורט לוז'ניקי (אנ') הברכה האולימפית (אנ') דרוז'בה ארנה, היכל ספורט רב-תכליתי (אנ') ארמון ההתעמלות אירינה וינר-אוסמנובה (אנ') עיר הספורט "לוז'ניקי" (רו') מדיה וקבצים בנושא המתחם האולימפי לוז'ניקי בוויקישיתוף אתר האינטרנט הרשמי של המתחם האולימפי לוז'ניקי המתחם האולימפי לוז'ניקי, ברשת החברתית VK המתחם האולימפי לוז'ניקי, ברשת החברתית פייסבוק
פקועה דו-נבגית

פקועה דו-נבגית (שם מדעי: Agaricus bisporus) מוכרת כשמפיניון. פורטובלו או פורטובלה היא מין של פטריית בסיסה אכילה. הפטרייה גדלה באופן טבעי באירופה וצפון אמריקה, מגודלת באופן מסחרי במעל 70 מדינות, והיא אחת הפטריות הנצרכות ביותר בעולם. הפקועה נדירה במקצת בישראל והיא גדלה בתקופת החורף (נובמבר עד מרץ). הפטריות מהוות מקור מצוין למינרלים וויטמינים רבים (ראו טבלה) זאת בעודן דלות קלוריות ומלאות מים. ב-100 גרם פטריות שמפניון טריות לבנות ניתן למצוא ויטמינים מקבוצת B - ריבופלאבין, ניאצין וחומצה פנטוטנית (בסך של כ-19% מהצריכה היומית המומלצת). כשהיא גדלה בר, כובע הפטרייה חום-אפור חיוור, ובעל קשקשים רחבים ושטוחים, הכהים מן הרקע ואשר פונים לכיוון חוץ הכובע. הזן התרבותי לבן. תחילה הכובע כדורי והופך שטוח יותר עם הבשלת הפטרייה. קוטר הכובע הסופי כ-5-10 ס"מ. אורך הרגל עד 6 ס"מ ועליה טבעת. החלק הפנימי של הפטרייה לבן ומרקמו בשרי ביחס לפטריות אחרות. הפטרייה גדלה בשדות ובכרי דשא אחרי גשמים החל מהאביב ועד הסתיו. במשקים מודרניים גידול הפטריה אינו דורש קרקע ומים. לצורך גידול הפטריות מקימים מבנים מיוחדים בהם הפטריות מגודלות במשטחי קומפוסט בכמה קומות. למבנים יחידות בקרה השומרות על התנאים האופטימליים לגידול- לחות, אוורור וטמפרטורה. למרות מספרם המועט של המגדלים בישראל (בין 15 ל-20) כושר הייצור גדול משמעותית הודות לשיטות הגידול המתקדמות הנהוגות כיום במשק. מדיה וקבצים בנושא פקועה דו-נבגית בוויקישיתוף פקועה דו-נבגית, באתר NCBI (באנגלית) פקועה דו-נבגית, באתר האנציקלופדיה של החיים (באנגלית) פקועה דו-נבגית, באתר GBIF (באנגלית) פקועה דו-נבגית, באתר mushrooms.org.il ערך זה הוא קצרמר בנושא מזון ובנושא ביולוגיה. אתם מוזמנים לתרום לוויקיפדיה ולהרחיב אותו.
הר צ'ייקובסקי

הר צ'ייקובסקי (באנגלית: Mount Tchaikovsky) הוא הר מכוסה שלג, בצידו הצפון מערבי של חצי האי דרוקר, בצפון מערב האי אלכסנדר, שבאנטארקטיקה. גובהו של ההר 600 מטרים מעל פני הים. ההר מופה לראשונה בהתבסס על תצלומי אוויר שצולמו על ידי משלחת החקר האנטארקטית רון בשנים 1947–1948; המיפוי בוצע על ידי דרק סירל (Derek J.H. Searle) מסקר שטחי חסות איי פוקלנד בשנת 1960. שמו של ההר ניתן לו על ידי הוועדה המייעצת לשמות אנטארקטיים של בריטניה. ההר נקרא על שמו של המלחין הרוסי פיוטר איליץ' צ'ייקובסקי; וזאת בדומה לאתרים סמוכים רבים באזור אשר נקראו על ידי הוועדה המייעצת על שמם של מלחינים ויצירות מוזיקליות. הר צ'ייקובסקי באתר הסקר הגאולוגי של ארצות הברית הר צ'ייקובסקי באתר הגאזט האנטארקטי של ממשלת אוסטרליה הר צ'ייקובסקי באתר הגאזט האנטארקטי המשווה SCAR של ממשלת אוסטרליה מזג אוויר נוכחי עדכני, ותחזית מזג אוויר עדכנית עבור הר צ'ייקובסקי מידע גאוגרפי והיסטורי לפי מקור אחר המיפוי בוצע בשנת 1959 מידע היסטורי על מנת שמות אתרים באזור